送高將永亨
作者：劉跂
朝代：宋

paragraphs: 大高殺身如伍尚，弟有子胥天未喪。
小高自慕顔太師，能言兄守常山時。
事隨日往長已矣，邂逅相逢識其弟。
誰言恨不見古人，兩意恐非今人比。
結髮行陣初齊名，志同不在同生死。
苦遭文吏巧見詆，邊人至今猶墜淚。
三年默默趨戎行，驊騮捕鼠非所長。
趣裝定返雲中守，上書今遇尚書郎。